তদন্তে সহযোগিতার নির্দেশ দিয়েছে আদালত। এই অবস্থায় তাঁর বিরুদ্ধে রুজু হওয়া ধর্ষণের মামলার তদন্তে আজ, মঙ্গলবার সিআইডি-র জিজ্ঞাসাবাদের মুখোমুখি হচ্ছেন সিপিএম থেকে বহিষ্কৃত রাজ্যসভার সদস্য ঋতব্রত বন্দ্যোপাধ্যায়। বালুরঘাট আদালত ৩ নভেম্বর শর্তসাপেক্ষে ঋতব্রতের আগাম জামিনের আবেদন মঞ্জুর করে নির্দেশ দেয়, তদন্তে সব রকম সহযোগিতা করতে হবে তাঁকে। গোয়েন্দাদের দাবি, ভবানী ভবনে যাবেন বলে তিনি আইনজীবীর মাধ্যমে বার্তা দিয়েছেন। সিআইডি-র খবর, সোমবারেই ভবানী ভবনে যেতে চেয়েছিলেন ঋতব্রত। কিন্তু এ দিন সিআইডি-র নতুন এডিজি হলেন সঞ্জয় মুখোপাধ্যায়। এই আনুষ্ঠানিকতার জন্য তাঁকে মঙ্গলবার আসতে বলা হয়। এই মামলায় সোমবার কলকাতা হাইকোর্টে আগাম জামিনের আবেদন করেছেন অর্চনা মজুমদার নামে এক মহিলা চিকিৎসক, যিনি তৃণমূলত্যাগী মুকুল রায়ের ঘনিষ্ঠ বলে পরিচিত। নম্রতা দত্ত নামে বালুরঘাটের এক তরুণীর অভিযোগের ভিত্তিতে  ১১ অক্টোবর ঋতব্রতের বিরুদ্ধে ধর্ষণের মামলা রুজু করে পুলিশ। মামলার তদন্তভার যায় সিআইডি-র হাতে। জিজ্ঞাসাবাদের জন্য সিআইডি একাধিক বার তলব করলেও ঋতব্রত এত দিন এড়িয়ে যাচ্ছিলেন। গত সপ্তাহেও তাঁকে গ্রেফতার করার জন্য উত্তর ভারতের একাধিক জায়গায় হানা দেয় সিআইডি। ঋতব্রতের বিরুদ্ধে দায়ের করা অভিযোগ তুলে নেওয়ার জন্য নম্রতাকে চাপ দেওয়ার অভিযোগ উঠেছে অর্চনার বিরুদ্ধে। সোমবার তাঁকে দ্বিতীয় বার জেরা করার জন্য ভবানী ভবনে ডাকা হয়েছিল। কিন্তু অর্চনা সিআইডি-কে জানিয়ে দেন, তিনি যাবেন না। তিনি হাইকোর্টে আগাম জামিনের আবেদন করেছেন। ২ নভেম্বর নিজাম প্যালেসে গিয়ে ওই মহিলা চিকিৎসককে জিজ্ঞাসাবাদ করে সন্তুষ্ট হতে পারেনি সিআইডি।